Imtella' Jannar 4, 2022 - Aġġornata 4 Ta' Jannar, 2022 12:52pm Rapport: Owen Galea L-għaqda mhux governattiva, Malta Gay Rights Movement qalet li kienet ilha twissi dwar każijiet ċari ta' persuni vulnerabbli li kienu qegħdin jissieħbu fil-Komunità Evanġelika kontroversjali River of Love. L-MGRM esprimiet dan it-tħassib f'post fuq Facebook dwar il-qtil barbaru ta' Paulina Dembska kmieni l-Ħadd filgħodu f'Tas-Sliema. Dembska ta' 29 sena, inqatlet kiesaħ u biered wara li ġiet stuprata u fgata mill-allegat qattiel Abner George Aquilina ta' 20 sena miż-Żejtun. Waqt li qalet li mhix f'qagħda li tikkummenta dwar il-qtil tal-mara Pollokka u jekk dan għandux rabtiet mal-grupp kontroversjali Kristjan tar-River of Love, l-MGRM sostniet li membri prominenti f'din il-knisja kienu jqisu lil Abner George Aquilina, is-suspettat ewlieni bil-qtil bħala "brother". L-għaqda qalet li twaqqfu bosta paġni fuq Facebook biex jikkonvinċu lin-nies li jekk mhumiex kuntenti bihom infushom jew li għandhom xi problema, nies bħal Gordon Manche u Matthew Grech għandhom il-ħila li jfejquhom Qalet li għalkemm dawn il-prattiċi ġew esposti f'diversi artikli u programmi televiżivi, l-awtoritajiet baqgħu ma ħadu ebda passi kontra dawk li sejħet bħala reati kriminali. Fl-aħħar snin, il-moviment River of Love kien fl-aħbarijiet għal diversi raġunijijiet. Fost oħrajn minħabba prattiċi, illum illegali, li permezz tagħhom kienu jgħidu li "jikkonvertu" persuni gay fi straight. Intant rapport fil-midja żvelaw li sigħat qabel l-omiċidju ta' Paulina, Aquilina attenda għal sessjoni ta' dan il-grupp Evanġeliku li hija mmexxija minn Pastor Gordon Manche. F'kummenti lil The Times, Manche ċaħad li Aquilina kien parti mill-moviment li jmexxi u tenna li m'għandhom x'jaqsmu xejn miegħu. Madankollu Aquilina deher f'filmat ma' membru prominenti ieħor ta' dan il-moviment fejn jirreferi għalih bħala 'brother'. Il-filmat jidher li ttieħed fl-aħħar tas-sena li għaddiet u magħhom jidher persuna oħra vulnerabbli. Fil-preżent Aquilina qed jinżamm fl-Isptar Monte Carmeli wara li qal lill-pulizija li dakinhar tal-omiċidju kien qiegħed jagħmel "xogħol għal Alla" u li "x-xitan daħal fi ħsibijietu". Matul l-interrogazzjoni qasira li saritilu u li kienet sospiża minħabba s-sitwazzjoni mentali tiegħu, Aquilina rrefera għalih innifsu bħala "suldat ta' Alla", frażi li tintuża ħafna minn persuni ewlenija f'dan il-moviment evanġeliku.